Priloga 1:

**PROGRAM**

**ODPRAVE POSLEDIC ŠKODE V GOSPODARSTVU**

**PO POPLAVAH V AVGUSTU 2023 - čistopis**

**KAZALO**

[1. UVOD 3](#_Toc158972520)

[2. PRAVNA PODLAGA 6](#_Toc158972521)

[3. PRIZADETA OBMOČJA PO POPLAVAH V AVGUSTU 2023 7](#_Toc158972522)

[4.1 Dodeljevanje sredstev za odpravo posledic škode po poplavah v avgustu 2023 na podlagi Zakona o odpravi posledic naravnih nesreč 8](#_Toc158972523)

[4.2 Višina dodeljenih sredstev 9](#_Toc158972524)

[4.3 Metodologija za ocenjevanje škode, omejitve pri izplačilu, ukrepi in izvajalci 9](#_Toc158972525)

[4.3.1 Škoda na strojih in opremi 9](#_Toc158972526)

[4.3.2 Škoda na zalogah 10](#_Toc158972527)

[4.3.3 Škoda zaradi izpada prihodka 11](#_Toc158972528)

[4.3.3.1 Dodana vrednost za gospodarske družbe in zadruge 11](#_Toc158972529)

[4.3.3.2 Dodana vrednost za samostojne podjetnike posameznike in druge posameznike, ki samostojno opravljajo dejavnost 11](#_Toc158972530)

[4.3.3.3 Dodana vrednost za zavode (pravne osebe zasebnega prava) 12](#_Toc158972531)

[4.4 Vrsta in višina škode 13](#_Toc158972532)

[4.5 Ocena števila upravičencev do sredstev za odpravo posledic škode v gospodarstvu. 14](#_Toc158972533)

[4.6 Ocena potrebnih sredstev za odpravo škode v gospodarstvu 14](#_Toc158972534)

[4.7 Finančna sredstva za izvedbo odprave posledic škode v gospodarstvu in proračunski viri 14](#_Toc158972535)

[4.8 Način izplačila sredstev za odpravo posledic škode v gospodarstvu 14](#_Toc158972536)

[5. OSTALI INTERVENTNI UKREPI 15](#_Toc158972537)

[5.1 Odlog plačila kreditnih obveznosti javnim skladom (17. člen ZOPNN-F) 15](#_Toc158972538)

[5.2 Likvidnostni krediti finančnih institucij (54. člen ZOPNN-F) 15](#_Toc158972539)

[5.3 Predplačila gospodarstvu (18. člen ZOPNN-F) 16](#_Toc158972540)

[6. Shematski prikaz vseh ukrepov za gospodarstvo 16](#_Toc158972541)

[7. Varovanje osebnih podatkov in poslovna skrivnost 18](#_Toc158972542)

# 1. UVOD

V četrtek, 3. avgusta, se je višinska dolina s hladnim atlantskim zrakom iznad zahodne Evrope pomaknila proti jugu nad zahodno Sredozemlje, vremenska fronta je valovila prek Alp. V petek, 4. avgusta, je višinska dolina zajela tudi severno in osrednje Sredozemlje. Ob tem je nad severnim Sredozemljem nastalo plitvo ciklonsko območje, vremenska fronta pa se je nad Slovenijo zadrževala od noči na petek pa vse do sobote, 5. avgusta dopoldne – torej skoraj 36 ur. Opisana vremenska situacija je za sredino poletja nenavadna, bolj je značilna za jesensko oziroma zimsko obdobje, ko temperatura površja Sredozemskega morja ni več tako visoka kot je v avgustu. Poleg tega je bilo površje Sredozemskega morja, od koder je nad nas dotekala zračna masa, večinoma toplejše od dolgoletnega povprečja. Že v četrtek, 3. avgusta, se je nad Slovenijo krepil jugozahodni veter. Proti večeru so na zahodu Slovenije že nastajale predfrontalne nevihte. Padavine z nevihtami in močnimi nalivi, ki so se stalno obnavljali, so v noči na petek, 4. avgusta, zajele predvsem južno predgorje Julijskih Alp ter Idrijsko, Polhograjsko, Gorenjsko, Koroško in Zgornjesavinjsko dolino. Krajevno izdatne občasne padavine so se po vsej Sloveniji nadaljevale še ves petek in prvo polovico sobote. Pri tem se je težišče padavin iznad zahodne in osrednje Slovenije počasi pomikalo nad vzhodne in jugovzhodne kraje. Dež je s pomikom ciklona proti vzhodu v soboto, 5. avgusta popoldne oslabel in v noči na nedeljo prehodno ponehal. Že v nedeljo, 6. avgusta čez dan nas je od zahoda prešla nova vremenska fronta s plohami in nevihtami, a so bile padavine le krajevno obilne.

(Vir: Poročilo Agencije Republike Slovenije za okolje <https://meteo.arso.gov.si/uploads/probase/www/climate/text/sl/weather_events/padavine_3-6avg2023_v29sep2023.pdf> ).

Močna neurja z večdnevnim obilnim deževjem s poplavami 4. avgusta 2023 so povzročila obilne poplave in sprožila plazove, ki so prizadeli Dolenjsko, Gorenjsko, Koroško, Ljubljansko, Notranjsko, Podravsko, Pomursko, Posavsko, Severnoprimorsko, Vzhodnoštajersko, Zahodnoštajersko in Zasavsko regijo. Uprava Republike Slovenije za zaščito in reševanje je pozvala prizadete občine naj si ogledajo in prijavijo prvo ocenjeno škodo.

Že julijske količine padavin so bile zaradi pogostih neurij ponekod tudi do trikrat obilnejše glede na dolgoletna povprečja. Tla so bila zato namočena in vodostaji vodotokov razmeroma visoki za ta letni čas že pred pričetkom padavinskega oziroma poplavnega dogodka. Silovite padavine in nalivi so se začeli pojavljati 3. avgusta zvečer in so trajali do 4. avgusta zjutraj. V manj kot desetih urah je v pasu od Idrije prek Polhograjskega hribovja, vzhodnega dela Gorenjske do Zgornje Savinjske doline in Koroške padlo tudi do 150 litrov padavin, lokalno pa čez 200. Na nekaterih meteoroloških postajah so bile dosežene rekordne dnevne količine padavin (npr. Letališče Jožeta Pučnika Ljubljana – 198 litrov na kvadratni meter). Drugod je bilo padavin manj. Do konca padavinskega dogodka, 6. avgusta zvečer, se je ta količina povečala še za do 100 litrov, ponekod tudi več.

Padavine so povzročile nenavadno kombinacijo jesenskih in poletnih, hudourniških poplav. Vodotoki so glede na predhodne razmere in glede na obilne padavine zelo burno in hitro odreagirali in zelo hitro narasli. Precej rek je doseglo rekordne pretoke, ki so bili marsikje bistveno višji od dotlej rekordnih. Rekordi so bili tako preseženi na reki Savi med Kranjem in Trbovljami, na celotnem toku Savinje, na Pšati, Kokri, Poljanski Sori, Sori pod Škofjo Loko, Kamniški Bistrici, Lučnici, Dreti, Meži, pa še kje, kasneje pa tudi na Muri. Ti vodotoki so bolj ali manj presegli 100-letne povratne dobe visokih voda, verjetno pa marsikateri od njih tudi 500-letne ali višje povratne dobe.

Pobočni masni premiki, reke in narasli manjši vodotoki in hudourniki, so povzročili pravo razdejanje v Zgornji Savinjski dolini, na Koroškem, zlasti v Mežiški dolini, in v občini Kamnik. Kar precej posledic je ujma povzročila tudi na Idrijskem, Cerkljanskem, v dolini Poljanske Sore s pritoki, v Završnici, Begunjah, Cerkljah na Gorenjskem, v občini Komenda in Mengeš, med Škofjo Loko in Medvodami, ob Savi v srednjem toku; tudi v Ljubljani in Litiji, ob Savinji v srednjem toku, v Celju in v spodnjem toku. Poplave so bile tudi ob Dravi v večini njenega toka po Sloveniji, ob spodnji Krki in ob Savi v Posavju, ter ob Muri, sprva znotraj protipoplavnega nasipa, ko pa je nasip na levi strani reke delno popustil, pa tudi izven. Manjše posledice je vremenska ujma povzročila tudi drugod.

Vsekakor gre za najhujši poplavni dogodek v znani zgodovini na območju Slovenije. Morda te poplave pomenijo novo prelomnico z vidika obvladovanja tveganja zanje, saj bo marsikatero znanje o poplavah in način njihovega obvladovanja tveganja, treba začeti razvijati od začetka.

Po predhodni oceni je škoda presegla prag višine škode, ki je določen kot limit za dodelitev pomoči države (0,3 promila načrtovanih prihodkov državnega proračuna), zato je Uprava Republike Slovenije za zaščito in reševanje dne 10. avgusta 2023 izdala Sklep za ocenjevanje škode na stvareh zaradi posledic močnih neurij z večdnevnim obilnim deževjem 4. avgusta 2023, št. 844-30/2023-18 - DGZR. Na podlagi pobude Ministrstva za kmetijstvo, gozdarstvo in prehrano z dne 24. avgusta 2023, je Uprava Republike Slovenije za zaščito in reševanje dne 28. avgusta 2023 izdala Sklep za ocenjevanje škode na premičninah (kmetijskih strojih in drugi opremi namenjeni kmetijski dejavnosti) in zalogah v kmetijstvu, št. 844-30/2023-50-DGZR. Na podlagi pobude Ministrstva za kmetijstvo, gozdarstvo in prehrano z dne 5. septembra 2023, je Uprava Republike Slovenije za zaščito in reševanje dne 8. septembra 2023 izdala Sklep za ocenjevanje škode na premičninah (stroji in oprema) ter zalogah pri izvajalcih ribiškega upravljanja in v sektorju akvakulture, št. 844-30/2023-79-DGZR. Škodo na gozdnih cestah je ocenil Zavod za gozdove Slovenije, škodo na državnih cestah Direkcija Republike Slovenije za infrastrukturo, škodo na vodotokih Direkcija Republike Slovenije za vode. Škodo na kulturni dediščini je ocenil Zavod za varstvo kulturne dediščine Slovenije. Ministrstvo za gospodarstvo, turizem in šport je prejelo 1.173 vlog za oceno škode v gospodarstvu. Škodo na stvareh v občinah so ocenile občinske komisije za ocenjevanje škode ob naravnih nesrečah.

Državna komisija za ocenjevanje škode ob naravnih in drugih nesrečah (v nadaljnjem besedilu: Državna komisija) je 11. oktobra 2023 potrdila oceno neposredne škode na stvareh zaradi posledic močnega neurja z večdnevnim obilnim deževjem s poplavami in plazovi 4. avgusta 2023, ki so zajela Dolenjsko, Gorenjsko, Koroško, Ljubljansko, Notranjsko, Podravsko, Pomursko, Posavsko, Severnoprimorsko, Vzhodnoštajersko, Zahodnoštajersko in Zasavsko regijo ter povzročila ogromno gmotno škodo.

Vlada Republike Slovenije je s sklepom št. 84400-14/2023/7 z dne 25. oktobra 2023 potrdila Končno oceno škode, ki skupno znaša 2.988.959.956,16 evra. Od skupnega zneska neposredne škode znaša škoda na kmetijskih zemljiščih 70.121.817,49 evra, škoda v gozdovih 1.669.972,64 evra, škoda na delno uničenih in uničenih stavbah 381.229.232,38 evra, delna škoda na stavbah 117.631.887,76 evra, škoda na gradbeno-inženirskih objektih 488.467.809,86 evra, škoda na vodotokih 1.322.389.093,02 evra, škoda na gozdnih cestah 42.814.041,85 evra, škoda na državnih cestah 80.349.243,53 evra, škoda na železniški infrastrukturi 9.847.210,00 evra, škoda na živalih 1.278.735,08 evra, škoda kulturne dediščine 90.714.349,24 evra (od tega zneska je 6.182.685,24 evra že vključenih v oceni škode občinskih komisij), škoda na opremi in zalogi v kmetijstvu in ribištvu 5.196.781,22 evra, škoda v gospodarstvu 380.848.314,25 evra ter škoda na strojih, opremi in zaloga v društvih in ustanovah 2.584.153,08 evra.

Ocenjena neposredna škoda na kmetijskih zemljiščih, stavbah, gradbeno-inženirskih objektih, gozdnih cestah, državnih cestah in vodotokih ter gospodarstvu iz prejšnje točke presega 0,3 promila načrtovanih prihodkov državnega proračuna za leto 2023.

Vlada Republike Slovenije je v 8. točki sklepa št. 84400-14/2023/7 z dne 25. oktobra 2023 odločila, da Ministrstvo za gospodarstvo, turizem in šport objavi ponovni poziv za oddajo ocene škode za oškodovance iz gospodarstva, ki do 20. 9. 2023 niso oddali ocene škode v gospodarstvu. Uprava Republike Slovenije za zaščito in reševanje izda nov sklep o nadaljevanju zbiranja ocene škode v gospodarstvu. Ministrstvo za gospodarstvo, turizem in šport je objavilo poenostavljen obrazec za oceno škode v gospodarstvu in vlogo za dodelitev predplačila. Oškodovanci so v roku 10 dni od objave ponovnega poziva za prijavo ocene škode oddali obrazce za oceno škode in vlogo za dodelitev predplačila. Ministrstvo za gospodarstvo, turizem in šport je tako zbrano oceno škode v gospodarstvu posredovalo na Upravo Republike Slovenije za zaščito in reševanje.

Na osnovi tega je Vlada Republike Slovenije dne 18. 1.2024 s sklepom št. 84400-14/2023/13 potrdila Dopolnitev Končne ocene škode na stvareh zaradi posledic močnih neurij z večdnevnim obilnim deževjem s poplavami in plazovi 4. avgusta 2023 na območju Dolenjske, Gorenjske, Koroške, Ljubljanske, Notranjske, Podravske, Pomurske, Posavske, Severnoprimorske, Vzhodnoštajerske, Zahodnoštajerske in Zasavske regije v višini 10.842.203,04 evra, ki jo je 21. decembra 2023 verificirala Državna komisija za ocenjevanje škode ob naravnih in drugih nesrečah. Od zneska dopolnitve ocene škode znaša škoda na kmetijskih zemljiščih 830.753,48 evra, škoda na delno uničenih in uničenih stavbah 3.542.970,62 evra, delna škoda na stavbah 1.288.743,05 evra, škoda na gradbeno-inženirskih objektih 1.471.184,31 evra ter škoda v gospodarstvu 3.708.551,58 evra.

Tabela 1: Ocena škode po poplavah 4. 8. 2023

|  |  |  |  |  |  |
| --- | --- | --- | --- | --- | --- |
| Ocena škode | Stroji in oprema (v EUR) | Zaloge (v EUR) | Izpad prihodka (v EUR) | Skupaj (v EUR) | Št. oškodovancev |
| 1. poziv (ocena škode do 20.9.2023) | 168.248.437,02 | 90.774.105,00 | 121.825.772,23 | 380.848.314,25 | 1173 |
| 2. poziv (ocena škode do 1.12.2023) | 1.551.325,88 | 734.218,08 | 1.423.007,62 | 3.708.551,58 | 66 |
| Ocena škode za oškodovanca Z.Z. Stanislava (posredoval MJU) | 12.000,00 | 1.700,00 | 1.500,00 | 15.200,00 | 1 |
| Skupaj | 169.811.762,90 | 91.510.023,08 | 123.250.279,85 | 384.572.065,83 | 1240 |

«.

Tabela 2: Predplačila za škodo po poplavah 4. 8. 2023

|  |  |  |  |  |  |
| --- | --- | --- | --- | --- | --- |
| Predplačila | Stroji in oprema (v EUR) | Zaloge (v EUR) | Izpad prihodka (v EUR) | Skupaj (v EUR) | Št. oškodovancev |
| Vloge do 1.9.2023 | 14.642.823,31 | 7.664.538,45 | 9.473.544,96 | 31.780.906,72 | 708 |
| Vloge do 1.12.2023 | 1.264.338,91 | 652.696,91 | 1.653.092,80 | 3.570.128,62 | 249 |
| KO-SI d.o.o. (izplačilo 2024) | 41.892,59 | 0,00 | 25.076,47 | 66.969,06 | 1 |
| **Skupaj** | **15.949.054,81** | **8.317.235,36** | **11.151.714,23** | **35.418.004,40** | **958** |

Ocena škode v gospodarstvu, ki so jo oškodovanci oddali do 20. 9. 2023, znaša 380.848.314,25 evra za 1173 oškodovancev, od tega predstavlja: škoda na strojih in opremi 168.248.437,02 evra, škoda na zalogah 90.774.105,00 evrov in škoda za izpad prihodka 121.825.772,23 evra. Od teh je 708 oškodovancev zaprosilo tudi za 10 % predplačila, ki jih je Ministrstvo za gospodarstvo, turizem in šport izplačalo že v letu 2023, in sicer v višini 31.780.906,72 evra.

Naknadno je Ministrstvo za gospodarstvo, turizem in šport skladno s sklepom Vlade Republike Slovenije št. 84400-14/2023/7 z dne 25. oktobra 2023 zbralo oceno škode za nove oškodovance v višini 3.708.551,58 evra, od tega 1.551.325,88 evra za škodo na strojih in opremi, 734.218,08 evra za škodo na zalogah in 1.423.007,62 evra za škodo zaradi izpada prihodka. Poleg tega je Ministrstvo za gospodarstvo, turizem in šport pozvalo tiste oškodovance, ki so oddali oceno škode po 1. septembru 2023, da se izjavijo, ali želijo prejeti predplačilo. Od novih oškodovancev in od naknadno pozvanih oškodovancev se je jih je 249 odzvalo s sporočilom, da želijo 10 % predplačilo. Le-tem je Ministrstvo za gospodarstvo, turizem in šport že v letu 2023 izplačalo predplačila v skupni višini 3.570.128,62 evra, od tega 1.264.338,91 evra za škodo na strojih in opremi, 652.696,91 evra za škodo na zalogah in 1.653.092,80 evra za škodo zaradi izpada prihodka.

Ministrstvo za gospodarstvo, turizem in šport je dne 14. 2. 2024 prejelo obvestilo Ministrstva za javno upravo o dodatnem oškodovancu, ki spada v pristojnost Ministrstva za gospodarstvo, turizem in šport, in sicer gre za zavod »Z.Z Stanislava, zavod za ohranjanje kulturne in naravne dediščine, rokodelske in domače obrti«, Kocbekova 1, 3342 Gornji Grad. Ocena škode pri oškodovancu Z.Z.Stanislava znaša 15.200,00 evrov, od tega znaša 12.000,00 evrov škoda na strojih in opremi, 1.700,00 evrov znaša škoda na zalogah in 1.500,00 evrov znaša škoda zaradi izpada prihodka.

Naknadno je Ministrstvo za gospodarstvo, turizem in šport iz seznama izločilo oškodovanca Šport klub AS, saj ne spada v pristojnost Ministrstva za gospodarstvo, turizem in šport, saj je organiziran kot društvo. Ocena škode pri oškodovancu Šport klub AS znaša 124.000,00 evrov, od tega znaša 120.000,00 evrov škoda na strojih in opremi, 1.000,00 evrov škoda na zalogah in 3.000,00 evrov škoda zaradi izpada prihodka.

**Skupna ocena škode (prvi in drugi poziv ter dodatni oškodovanec, ki ga je posredovalo Ministrstvo za javno upravo ter izločitev oškodovanca Šport klub AS) znaša 384.448.065,83 evra za 1.239 oškodovancev, od tega 169.691.762,90 evra za škodo na strojih in opremi, 91.509.023,08 evra za škodo na zalogah in 123.247.279,85 evra za škodo zaradi izpada prihodka.**

**Za vseh 1.239 oškodovancev se je zagotovilo 230 milijonov evrov (predplačila in povračila škode). Glede na že izvedena izplačila predplačil (35,4 milijonov evrov) in povračil (103,8 milijonov evrov) v letu 2024 ter predvidena izplačila povračil v letu 2025 (11 milijonov evrov) se oškodovancem zagotavlja 150,2 milijonov evrov.**

**Predplačila: 958 oškodovancev prejme skupaj** **35.418.004,40 evra za predplačila v višini 10 % ocenjene škode. V letu 2023 je Ministrstvo za gospodarstvo, turizem in šport že dodelilo predplačila v višini 35.351.035,34 evra, v letu 2024 pa bo izplačano še predplačilo za oškodovanca KO-SI d. o. o. v višini 66.969,06 evra.**

**Povračila: V letu 2024 je predvideno izplačilo povračil skupni v višini 194.581.995,60 evra (če višina pomoči preseže razpoložljiva sredstva, se dopolni program z dodatnim sredstvi) iz proračuna Republike Slovenije za leto 2024, ki se bodo oškodovancem izplačevala sproti, saj je točno določen odstotek financiranja dejanske škode, in sicer 45 % dejanske škode (v kolikor škoda ni zavarovana) oziroma 60 % dejanske škode (v kolikor je škoda zavarovana).** **Glede na podatke že izplačanih povračil v letu 2024 in predvidena izplačila povračil v letu 2025 pa bo za povračila potrebnih 114.779.689,59 evra.**

# 2. PRAVNA PODLAGA

Z vstopom v Evropsko unijo dne 1. 5. 2004 je Slovenija sprejela obširen pravno-institucionalni okvir, ki določa stroga pravila delovanja skupnega notranjega trga in zato ureja tudi področje dodeljevanja državnih pomoči v gospodarstvu.

V skladu z določilom točke b drugega odstavka 107. člena Pogodbe o delovanju EU (v nadaljevanju: PDEU)[[1]](#footnote-1) je z notranjim trgom združljiva pomoč za povrnitev škode, ki so jo povzročile naravne nesreče ali izjemni dogodki. Na podlagi tega člena PDEU je Vladi RS in njenim nosilcem ekonomske politike dana pravna podlaga za izvajaje ukrepov in aktivnosti na področju odprave posledic škode v gospodarstvu v primeru naravnih nesreč.

Za dodeljevanje pomoči za odpravo škode v gospodarstvu, ki jo povzročijo nekatere naravne nesreče, je potrebno upoštevati tudi Uredbo Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjeno z Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe ter Uredbe (EU) 2022/2473 o razglasitvi nekaterih vrst pomoči za podjetja, ki se ukvarjajo s proizvodnjo, predelavo in trženjem ribiških proizvodov in proizvodov iz akvakulture, za združljive z notranjim trgom z uporabo členov 107 in 108 Pogodbe (UL L št. 167 z dne 30. 6. 2023, str. 1)[[2]](#footnote-2)

Ministrstvo za gospodarstvo, turizem in šport je 7. 9. 2023, v skladu s 5. členom Zakona o spremljanju državnih pomoči (Uradni list RS, št. 37/04), Ministrstvu za finance poslalo priglasitev sheme državne pomoči »Odprava posledic škode v gospodarstvu po poplavah v avgustu 2023 – predplačila in povračila«. Ministrstvo za finance, Sektor za spremljanje državnih pomoči je na podlagi prvega odstavka 7. člena Zakona o spremljanju državnih pomoči dne 13. 9. 2023 izdalo mnenje o skladnosti št.   
440-20/2023/2 (št. sheme: BE01-2632616-2023). Shema zajema poplave v avgustu 2023. Pomoč po sprejeti shemi je namenjena upravičenim gospodarskim subjektom (gospodarske družbe, samostojni podjetniki, posamezniki, ki samostojno opravljajo dejavnost, zadruge, zavodi) v vseh sektorjih, razen za dejavnosti ki so navedena v shemi državne pomoči »Odprava posledic škode po naravnih nesrečah v gospodarstvu«.

Pomoč po prej navedeni shemi državnih pomoči se ne dodeli za naslednje dejavnosti:

* primarni sektor kmetijske proizvodnje,
* sektor ribištva in akvakulture, kakor ju določa Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi uredba Sveta (ES) št. 104/2000 (UL L št. 354 z dne 28. 12. 2013, str. 1), nazadnje spremenjena z Uredbo (EU) 2020/560 Evropskega parlamenta in Sveta z dne 23. aprila 2020 o spremembi uredb (EU) št. 508/2014 in (EU) št. 1379/2013 glede posebnih ukrepov za blažitev vpliva izbruha COVID-19 na sektor ribištva in akvakulture (UL L št. 130 z dne 24. 4. 2020, str. 11),
* predelava in trženje kmetijskih proizvodov, kadar je znesek pomoči določen na podlagi cen ali količine takih proizvodov, ki so kupljeni od primarnih proizvajalcev ali jih je dala na trg zadevna gospodarska družba, ali kadar je pomoč pogojena s tem, da je delno ali v celoti prenesena na primarne proizvajalce.

Navedena shema in Zakon o odpravi posledic naravnih nesreč (Uradni list RS, št. [114/05](http://www.uradni-list.si/1/objava.jsp?sop=2005-01-5041) – uradno prečiščeno besedilo, [90/07](http://www.uradni-list.si/1/objava.jsp?sop=2007-01-4414), [102/07](http://www.uradni-list.si/1/objava.jsp?sop=2007-01-5074), [40/12](http://www.uradni-list.si/1/objava.jsp?sop=2012-01-1700) – ZUJF, [17/14](http://www.uradni-list.si/1/objava.jsp?sop=2014-01-0542), [163/22](http://www.uradni-list.si/1/objava.jsp?sop=2022-01-4189), [18/23](http://www.uradni-list.si/1/objava.jsp?sop=2023-01-0348) – ZDU-1O, 88/23 – ZIUOPZP in 117/23 – ZIUOPZP-A, v nadaljevanju: ZOPNN) predstavljata pravno podlago za izvedbo ukrepov in aktivnosti za odpravo posledic škode v gospodarstvu v primeru poplav v avgustu 2023. ZOPNN določa pogoje in način uporabe sredstev proračuna Republike Slovenije ter pogoje in način njihovega dodeljevanja pri odpravi posledic škode v gospodarstvu zaradi naravnih nesreč.

Med slednje sodi tudi Program odprave posledic škode v gospodarstvu po poplavah v avgustu 2023.

# 3. PRIZADETA OBMOČJA PO POPLAVAH V AVGUSTU 2023

Ministrstvo, pristojno za gospodarstvo je bilo na osnovi sklepa Uprave Republike Slovenije za zaščito in reševanje št. 844-30/2023-18 – DGZR z dne 10. 8. 2023 zadolženo za pripravo ocene škode po poplavah v avgustu 2023 v gospodarstvu na področju 183 prizadetih občin na območju regij Dolenjska, Gorenjska, Koroška, Osrednjeslovenska, Notranjska, Pomurska, Podravska, Posavska, Severnoprimorska, Vzhodnoštajerska, Zahodnoštajerska in Zasavska.

Vlada Republike Slovenije je s sklepom 84400-14/2023/7 z dne 25. 10. 2023 potrdila končno oceno škode na stvareh zaradi posledic močnih neurij z večdnevnim obilnim deževjem s poplavami in plazovi 4. avgusta 2023 na območju regij: Dolenjska, Gorenjska, Koroška, Osrednjeslovenska, Notranjska, Pomurska, Podravska, Posavska, Severnoprimorska, Vzhodnoštajerska, Zahodnoštajerska in Zasavska, ki skupno znaša 2.988.959.956,16 evra. Od skupnega zneska neposredne škode znaša škoda na kmetijskih zemljiščih 70.121.817,49 evra, škoda v gozdovih 1.669.972,64 evra, škoda na delno uničenih in uničenih stavbah 381.229.232,38 evra, delna škoda na stavbah 117.631.887,76 evra, škoda na gradbeno-inženirskih objektih 488.467.809,86 evra, škoda na vodotokih 1.322.389.093,02 evra, škoda na gozdnih cestah 42.814.041,85 evra, škoda na državnih cestah 80.349.243,53 evra, škoda na železniški infrastrukturi 9.847.210,00 evra, škoda na živalih 1.278.735,08 evra, škoda kulturne dediščine 90.714.349,24 evra (od tega zneska je 6.182.685,24 evra že vključenih v oceni škode občinskih komisij), škoda na opremi in zalogi v kmetijstvu in ribištvu 5.196.781,22 evra, škoda v gospodarstvu 380.848.314,25 evra ter škoda na strojih, opremi in zaloga v društvih in ustanovah 2.584.153,08 evra.

Končna ocena neposredne škode presega 0,3 promila načrtovanih prihodkov državnega proračuna za leto 2023 in je tako dosežen limit za uporabo sredstev državnega proračuna v skladu z Zakonom o odpravi posledic naravnih nesreč.

Celovit paket pomoči gospodarstvu zajema ukrepe:

1. za ohranjanje delovnih mest
   1. pomoč za samozaposlene, ki so prizadeti zaradi poplav in bodo imeli upad prihodkov od prodaje v 2023 v primerjavi z 2022 za vsaj 25 %,
   2. subvencioniranje čakanja na delo doma,
   3. nadomestilo plač zaradi višje sile,
   4. povračilo plač delavcem, ki so odpravljali posledice poplav pri svojem delodajalcu.
2. za zagotavljanje likvidnosti:
   1. odlog plačil kreditov javnim skladom
   2. odlog plačil bančnih kreditov
   3. ugodni krediti Slovenskega podjetniškega sklada
   4. ugodni krediti SID banke
3. za povračilo škode v gospodarstvu:
   1. predplačila za škodo v gospodarstvu v višini 10 % ocenjene škode,
   2. povračila za škodo v gospodarstvu 45 % (v kolikor škoda ni zavarovana) oz. 60 % (v kolikor je škoda zavarovana) dejanske škode.

Vlada Republike Slovenije je zadolžila pristojna ministrstva v skladu s sklepom št. 84400-14/2023/7 z dne 25. 10. 2023, da pripravijo programe odprave posledic neposredne škode v skladu z določbami ZOPNN. Sestavni del programa odprave posledic škode v gospodarstvu iz 44.c člena ZOPNN, ki vključuje povračila za škodo v gospodarstvu skladno s tretjim odstavkom 18. člena Zakona o spremembah in dopolnitvah zakona o odpravi posledic naravnih nesreč (Uradni list RS, št. 88/23, v nadaljevanju: ZOPNN-F), sta tudi ukrepa: odlog plačil kreditnih obveznosti javnim skladom iz 17. člena ZOPNN-F in predplačila iz 18. člena ZOPNN-F (oboje predstavljeno v poglavju 5).

**4. PROGRAM ODPRAVE POSLEDIC ŠKODE V GOSPODARSTVU PO POPLAVAH V AVGUSTU 2023**

## 4.1 Dodeljevanje sredstev za odpravo posledic škode po poplavah v avgustu 2023 na podlagi Zakona o odpravi posledic naravnih nesreč

ZOPNN določa pogoje in način uporabe sredstev proračuna Republike Slovenije pri odpravi posledic naravnih nesreč ter pogoje in način njihovega dodeljevanja pri odpravi posledic škode v gospodarstvu zaradi naravnih nesreč. S tem je upravičenim gospodarskim subjektom omogočeno, da se jim povrnejo sredstva za odpravo posledic naravne nesreče na strojih in opremi, zalogah ter škoda zaradi izpada prihodkov. To je posebej pomembno iz razloga, da se v najkrajšem možnem času, s povračilom sredstev za odpravo škode, vzpostavi nemoteno delovanje podjetij in s tem ohrani obstoječa delovna mesta v prizadetih podjetjih.

ZOPNN v 44.e členu določa upravičence do sredstev za odpravo posledic škode v gospodarstvu, ki so: **gospodarske družbe, podjetniki posamezniki, ki samostojno opravljajo dejavnost, zavodi in zadruge** s sedežem v Republiki Sloveniji. ZOPNN opredeljuje postopek dodelitve sredstev za odpravo posledic škode v gospodarstvu. Na podlagi tega zakona Ministrstvo za gospodarstvo, turizem in šport pripravi program odprave posledic škode v gospodarstvu, s katerim se določijo ukrepi za odpravo posledic škode v gospodarstvu.

ZOPNN posredno spodbuja gospodarske subjekte, da zavarujejo svoje premoženje in izpad prihodkov za primere naravnih nesreč, saj predvideva višjo intenzivnost pomoči (do 60 % škode, ki jo potrdi Komisija za odpravo posledic škode v gospodarstvu) upravičencem, ki imajo sklenjeno zavarovanje proti naravni nesreči za škodo pri strojih in drugi opremi ter za škodo, nastalo zaradi uničenja zalog in izpada prihodka.

Skladno s tretjim odstavkom 18. ZOPNN-F postane Predhodni program odprave posledic naravne nesreče sestavni del programa odprave posledic naravne nesreče iz 44.c člena ZOPNN, kar pomeni, da se predplačila iz 18. člena ZOPNN vštevajo v povračila škode v gospodarstvu. Podrobneje je ukrep predplačil predstavljen v poglavju 5.2.

## 4.2 Višina dodeljenih sredstev

V 44.f členu ZOPNN je v odstotku določen maksimalni delež sredstev, ki se lahko dodelijo glede na predhodno ocenjeno višino škode. Upravičencu se lahko dodelijo sredstva za odpravo posledic škode v gospodarstvu največ v višini 50 % škode (**v primeru poplav 4. 8. 2023 se dodelijo sredstva v višini 45 % dejanske škode pri škodi na strojih in drugi opremi ter za škodo, nastalo zaradi uničenja zalog in izpada prihodka, ki niso bili zavarovani proti naravni nesreči**), ki jo potrdi Komisija za odpravo posledic škode v gospodarstvu. Pri škodi na strojih in drugi opremi ter za škodo, nastalo zaradi uničenja zalog in izpada prihodka, ki so bili zavarovani proti naravni nesreči, kakršno je utrpel upravičenec, se lahko dodelijo sredstva največ v višini 60 % škode (**v primeru poplav 4. 8. 2023 se dodelijo sredstva v višini 60 % dejanske škode pri škodi na strojih in drugi opremi ter za škodo, nastalo zaradi uničenja zalog in izpada prihodka, ki so bili zavarovani proti naravni nesreči**), ki jo potrdi Komisija za odpravo posledic škode v gospodarstvu.

Podrobneje je metodologija, po kateri se ugotavlja, ocenjuje in dokumentira škoda in druge posledice, ki jo povzročijo naravne nesreče, kot so potres, udor, poplava, zemeljski ali snežni plaz, visok sneg, močan veter, žled, pozeba, suša, neurje, toča ter industrijska nesreča, določena z Uredbo o metodologiji za ocenjevanje škode (Uradni list RS, št. 67/03, 79/04, 33/05, 81/06 in 68/08). Škoda, ocenjena po tej metodologiji, je podlaga za pripravo predlogov za odpravo posledic nesreč in usmerjanje priprav varstva pred naravnimi in drugimi nesrečami.

Pri odločanju o višini sredstev za odpravo posledic škode v gospodarstvu je treba zagotoviti, da vsota sredstev, dodeljenih po ZOPNN, sredstev, dodeljenih kot izplačilo zavarovalnega zneska ter sredstev, dodeljenih iz državnega proračuna ter občinskih proračunov, ni večja od dejanske škode. Odstotek dodeljenih sredstev za odpravo posledic škode v gospodarstvu v razmerju do vrste in višine škode, ki so jo upravičenci utrpeli, bo ob upoštevanju zgornjega praga, določenega v 44.f členu ZOPNN, ter v skladu z načelom sorazmernosti, določenim v 5. členu tega zakona, določen po prejemu in obravnavi vlog upravičencev za dodelitev sredstev za odpravo posledic nastale škode.

Z ZOPNN je določeno, da se sredstva za odpravo posledic škode v gospodarstvu dodeljujejo brez obveznosti vračanja.

## 4.3 Metodologija za ocenjevanje škode, omejitve pri izplačilu, ukrepi in izvajalci

Pri izračunavanju posamezne vrste škode bo upoštevana metodologija, določena z **Uredbo o metodologiji za ocenjevanje škode**.

### 4.3.1 Škoda na strojih in opremi

Škoda na strojih in opremi se določi s primerjalno metodo (primerjava stanja poškodovane stvari pred in po nesreči), ki obsega vrednotenje poškodovanih strojev in opreme pred in po nesreči. Pri izračunu se upošteva ocenjena tržna vrednost, vključno z amortizacijo. Izračun se napravi po naslednji formuli:

ŠK = Vo – VŠD,

pri čemer je:

ŠK = višina škode v evrih,

Vo = ocenjena dejanska vrednost pred nesrečo v evrih, z upoštevanjem vpliva amortizacije (upošteva se normalna amortizacijska doba za posamezen stroj oz. opremo)

VŠD = vrednost po nesreči v evrih.

Pri izračunu VŠD se, tam kjer je to smiselno, upoštevajo še:

– skrajšanje normalne dobe uporabe stroja (»življenjske dobe«) kot posledice poplav,

– povečani stroški vzdrževanja kot posledica poplav,

– zmanjšana tržno vrednost zaradi učinka poplav.

Višina škode se prijavi na obrazcu za posredovanje vloge upravičenca (Obrazec v poglavju 8), ki ga podpiše odgovorna oseba upravičenca. Priloga je cenilni zapisnik, ki mora biti potrjen s strani zapriseženega sodnega cenilca ustrezne stroke ali pooblaščenega ocejevalca Slovenskega inštituta za revizijo ali zavarovalniškega cenilca. Priložene morajo biti tudi kopije morebitnih zavarovalnih polic za posamezno vrsto stroja in/ali opreme in izjava odgovorne osebe, s katero jamči, da so vsi podatki, navedeni na obrazcu, resnični in točni; da dovoljuje uporabo osebnih podatkov, navedenih v obrazcu, za namene pridobitve sredstev za odpravo posledic naravne nesreče; da dovoljuje preverjanje vseh relevantnih in tudi osebnih podatkov pri zavarovalnicah; da bo v primeru navedbe neresničnih podatkov, podvajanja podatkov ali namernih napak upravičenec vrnil pridobljena sredstva s pripadajočimi obrestmi v zahtevanem roku in da bo omogočil morebitni kontrolni pregled na osnovi vložene vloge vsem osebam, ki jih bo pooblastila Komisija za odpravo posledic škode v gospodarstvu.

V primeru, če je bila škoda zavarovana, mora upravičenec predložiti tudi potrdilo o izplačilu zneska, ki ga je prejel s strani zavarovalnice.

### 4.3.2 Škoda na zalogah

Škoda na zalogah materiala, nedokončane proizvodnje, proizvodov in trgovskega blaga se ugotavlja na podlagi predloženih računovodskih listin (dobavnica, račun, idr.), ki dokazujejo njihov obstoj ob nesreči, s primerjavo dejanske vrednosti poškodovane stvari pred in po nesreči.

Škoda na zalogah materiala in trgovskem blagu se določi na podlagi razlike med nabavno vrednostjo in dejansko vrednostjo po nesreči z upoštevanjem zmanjšanja ali povečanja vrednosti teh zalog v času nesreče zaradi sprememb tržnih cen.

Škoda na zalogah se lahko uveljavlja le za tiste vrste blaga, ki so bile v bilanco stanja podjetja prenesene v zadnjih 24 mesecih pred nastopom nesreče.

Škoda na zalogah nedokončane proizvodnje in proizvodov se določi na podlagi razlike med lastno ceno in dejansko vrednostjo po nesreči z upoštevanjem zmanjšanja ali povečanja vrednosti ob nesreči zaradi sprememb tržnih cen. Oboje se izračuna po naslednji formuli:

ŠK = VZ – VŠD,

pri čemer je:

ŠK = višina škode v evrih,

VZ = ocenjena dejanska vrednost pred nesrečo v evrih, z upoštevanjem sprememb vrednosti zaradi tržnih razmer (za kar mora oškodovanec predložiti dokazila o spremembi vrednosti zaradi tržnih razmer),

VŠD = vrednost po nesreči v evrih.

Višino škode se prijavi na obrazcu za posredovanje vloge upravičenca (Obrazec v poglavju 8), ki ga podpiše odgovorna oseba upravičenca. Priloga je cenilni zapisnik, ki mora biti potrjen s strani zapriseženega sodnega cenilca ustrezne stroke ali pooblaščenega ocenjevalca Slovenskega inštituta za revizijo ali zavarovalniškega cenilca. Priložene morajo biti tudi kopije morebitnih zavarovalnih polic za zavarovanje škode za primer uničenja zalog zaradi poplav in izjava odgovorne osebe, s katero jamči, da so vsi podatki, navedeni na obrazcu, resnični in točni; da dovoljuje preverjanje vseh relevantnih in tudi osebnih podatkov pri zavarovalnicah; da dovoljuje uporabo osebnih podatkov, navedenih v obrazcu, za namene pridobitve sredstev za odpravo posledic naravne nesreče; da bo v primeru navedbe neresničnih podatkov, podvajanja podatkov ali namernih napak upravičenec vrnil pridobljena sredstva s pripadajočimi obrestmi v zahtevanem roku in da bo omogočil morebitni kontrolni pregled na osnovi vložene vloge vsem osebam, ki jih bo pooblastila Komisija za odpravo posledic škode v gospodarstvu.

V primeru, če je bila škoda zavarovana, mora upravičenec predložiti tudi potrdilo o izplačilu zneska, ki ga je prejel s strani zavarovalnice.

### 4.3.3 Škoda zaradi izpada prihodka

Škoda zaradi izpada prihodka pomeni dobiček, ki bi ga podjetje lahko ustvarilo po nesreči, v primerjavi z lastnimi zmogljivostmi pred nesrečo, če nesreče ne bi bilo in bi podjetje normalno poslovalo. Po Programu odprave posledic škode v gospodarstvu po poplavah v avgustu 2023 se kot škoda zaradi izpada prihodka prizna nadomestilo povprečnih mesečnih vrednosti ustvarjene dodane vrednosti[[3]](#footnote-3) oškodovanca za obdobje, v katerem svojega poslovanja ni mogel vrniti v stanje pred nesrečo (normalizacija poslovanja), vendar največ za 3 (tri) mesece.

#### 4.3.3.1 Dodana vrednost za gospodarske družbe in zadruge

Izračuna se na podlagi podatkov iz izkaza poslovnega izida, katerega vsebina je opredeljena v Navodilu o predložitvi letnih in zaključnih poročil ter drugih podatkov poslovnih subjektov (Uradni list RS, št. 86/16 in 76/17) po naslednji formuli:

DV = KDP – STR – DPO,

pri čemer je:

DV = dodana vrednost,

KDP = kosmati donos iz poslovanja (AOP oznaka iz priloge 2B: 126; v skladu z določilom točke a) tretjega odstavka 51.a člena Uredbe o metodologiji za ocenjevanje škode),

STR = stroški blaga, material in storitev (AOP oznaka iz priloge 2B: 128; v skladu z zgoraj navedenim določilom),

DPO = drugi poslovni odhodki (AOP oznaka iz priloge 2B: 148; v skladu z zgoraj navedenim določilom).

V primeru »negativne« dodane vrednosti se škoda na izpadu prihodka ne more uveljaviti.

#### 4.3.3.2 Dodana vrednost za samostojne podjetnike posameznike in druge posameznike, ki samostojno opravljajo dejavnost

– Davčno osnovo ugotavljajo na podlagi dejanskih prihodkov in odhodkov

Dodana vrednost se izračuna se na podlagi podatkov iz izkaza poslovnega izida, katerega vsebina je opredeljena v Navodilu o predložitvi letnih in zaključnih poročil ter drugih podatkov poslovnih subjektov (Uradni list RS, št. 86/16 in 76/17), po naslednji formuli:

DV = ČPP + PVZ + ULP + DPP – ZVZ- STR – OS,

pri čemer je:

DV = dodana vrednost:

ČPP = čisti prihodki od prodaje (AOP oznaka iz priloge 6B: 050; v skladu z določilom točke b1) tretjega odstavka 51.a člena Uredbe o metodologiji za ocenjevanje škode oziroma skladno z AJPES navodili : AOP 110),

PVZ = povečanje vrednosti zalog (AOP oznaka iz priloge 6B: 054; v skladu z zgoraj navedenim določilom oziroma skladno z AJPES navodili : AOP 121),

ULP = usredstveni lastni proizvodi in storitve (AOP oznaka iz priloge 6B: 056; v skladu z zgoraj navedenim določilom oziroma skladno z AJPES navodili : AOP 123),

DPP = drugi poslovni prihodki (AOP oznaka iz priloge 6B: 057; v skladu z zgoraj navedenim določilom oziroma skladno z AJPES navodili : AOP 125),

ZVZ = zmanjšanje vrednosti zalog (AOP oznaka iz priloge 6B: 055; v skladu z zgoraj navedenim določilom oziroma skladno z AJPES navodili : AOP 122),

STR = stroški blaga, material in storitev (AOP oznaka iz priloge 6B: 060; v skladu z zgoraj navedenim določilom oziroma skladno z AJPES navodili : AOP 128),

OS = ostali stroški (AOP oznaka iz priloge 6B: 075; v skladu z zgoraj navedenim določilom oziroma skladno z AJPES navodili : AOP 148b).

– Davčno osnovo ugotavljajo z upoštevanjem normiranih odhodkov

Za ugotavljanje davčne osnove z upoštevanjem normiranih odhodkov se uporablja Pravilnik o davčnem obračunu akontacije dohodnine in dohodnine od dohodka iz dejavnosti (Uradni list RS, št. 109/13, 83/14 100/15, 19/16 – popr., 86/16, 79/17, 44/18, 80/19, 160/20, 43/22, 166/22 in 130/23). Upravičenec, ki ugotavlja davčno osnovo na podlagi dejanskih prihodkov in odhodkov ter želi v naslednjem davčnemu obdobju davčno osnovo ugotavljati na podlagi dejanskih prihodkov in normiranih odhodkov, predloži obrazec Priglasitve ugotavljanja davčne osnove na podlagi dejanskih prihodkov in normiranih odhodkov za naslednje davčno leto, ki je priloga 15 navedenega pravilnika. Kot dodana vrednost se šteje davčna osnova, izračunana na podlagi prihodkov, zmanjšanih za priznane normirane odhodke (80 %).

#### 4.3.3.3 Dodana vrednost za zavode (pravne osebe zasebnega prava)

Izračuna se na podlagi podatkov iz izkaza prihodkov in odhodkov, katerega vsebina je opredeljena v Navodilu o predložitvi letnih in zaključnih poročil ter drugih podatkov poslovnih subjektov (Uradni list RS, št. 86/16 in 76/17) po naslednji formuli:

DV = PP – STR – DS,

pri čemer je:

DV = dodana vrednost,

PP = prihodki od poslovanja (AOP oznaka iz priloge 3: 080; v skladu z določilom točke c) tretjega odstavka 51.a člena Uredbe o metodologiji za ocenjevanje škode),

STR = stroški blaga, material in storitev (AOP oznaka iz priloge 3: 093; v skladu z zgoraj navedenim določilom),

DS = drugi stroški (AOP oznaka iz priloge 3: 105; v skladu z zgoraj navedenim določilom).

Škoda posameznega oškodovanca zaradi izpada prihodkov se izračuna tako, da se na podlagi podatkov iz izkaza poslovnega izida oz. drugega zgoraj navedenega obrazca ali drugega dokazila za obdobje zadnjih dvanajstih mesecev pred nesrečo izračuna mesečno povprečje dodane vrednosti in nato pomnoži s številom mesecev izpada, vendar ne več kot 3 (tri).

V primeru, da je oškodovanec na trgu posloval manj kot dvanajst mesecev pred nesrečo, se škoda posameznega oškodovanca zaradi izpada prihodka izračuna tako, da se na podlagi podatkov iz izkaza poslovnega izida oz. drugega zgoraj navedenega obrazca ali drugega dokazila za obdobje poslovanja oškodovanca izračuna mesečno povprečje dodane vrednosti in nato pomnoži s številom mesecev izpada, vendar ne več kot 3 (tri).

Višina škode zaradi izpada prihodka se prijavi na obrazcu za posredovanje vloge upravičenca (Obrazec v poglavju 8), s priloženo izjavo direktorja ali druge pooblaščene osebe o potrebnem času (št. mesecev) za zagotovitev normalizacije poslovanja. Priložene morajo biti tudi kopije morebitnih zavarovalnih polic za zavarovanje izpada prihodka (dodane vrednosti) in izjava odgovorne osebe, s katero jamči, da so vsi podatki, navedeni na obrazcu, resnični in točni; da dovoljuje uporabo osebnih podatkov, navedenih v obrazcu, za namene pridobitve sredstev za odpravo posledic naravne nesreče; da dovoljuje preverjanje vseh relevantnih in tudi osebnih podatkov pri zavarovalnicah; da bo v primeru navedbe neresničnih podatkov, podvajanja podatkov ali namernih napak upravičenec vrnil pridobljena sredstva s pripadajočimi obrestmi v zahtevanem roku in da bo omogočil morebitni kontrolni pregled na osnovi vložene vloge vsem osebam, ki jih bo pooblastila Komisija za odpravo posledic škode v gospodarstvu.

V primeru, če je bila škoda zavarovana, mora upravičenec predložiti tudi potrdilo o izplačilu zneska, ki ga je prejel s strani zavarovalnice.

Skupna višina sredstev za odpravo posledic škode v gospodarstvu, ki jo dobi upravičenec iz naslova državnih pomoči po Programu odprave posledic škode v gospodarstvu po poplavah v avgustu 2023 ter iz kakršnih koli drugih javnih virov in zavarovalnin ne sme preseči dejanske škode, ki jo je na predlog Ministrstva za gospodarstvo, turizem in šport in Državne komisije za ocenjevanje škode potrdila Vlada Republike Slovenije s sklepom št. 84400-10/2023/3 z dne 21. 9. 2023.

V primeru »negativne« dodane vrednosti se škoda na izpadu prihodka ne more uveljaviti.

## 4.4 Vrsta in višina škode

Ocena škode v gospodarstvu, ki so jo oškodovanci oddali do 1. 9. 2023, znaša 380.848.314,25 evra za 1173 oškodovancev, od tega predstavlja: škoda na strojih in opremi 168.248.437,02 evra, škoda na zalogah 90.774.105,00 evrov in škoda za izpad prihodka 121.825.772,23 evra. Od teh je 708 oškodovancev zaprosilo tudi za 10 % predplačila, ki jih je Ministrstvo za gospodarstvo, turizem in šport izplačalo že v letu 2023, in sicer v višini 31.780.906,72 evra.

Naknadno je Ministrstvo za gospodarstvo, turizem in šport skladno s sklepom Vlade Republike Slovenije št. 84400-14/2023/7 z dne 25. oktobra 2023 zbralo oceno škode za nove oškodovance v višini 3.708.551,58 evra, od tega 1.551.325,88 evra za škodo na strojih in opremi, 734.218,08 evra za škodo na zalogah in 1.423.007,62 evra za škodo zaradi izpada prihodka. Poleg tega je Ministrstvo za gospodarstvo, turizem in šport pozvalo tiste oškodovance, ki so oddali oceno škode po 1. septembru 2023, da se izjavijo, ali želijo prejeti predplačilo. Od novih oškodovancev in od naknadno pozvanih oškodovancev se je jih je 249 odzvalo s sporočilom, da želijo 10 % predplačilo. Le-tem je Ministrstvo za gospodarstvo, turizem in šport že v letu 2023 izplačalo predplačila v skupni višini 3.570.128,62 evra, od tega 1.264.338,91 evra za škodo na strojih in opremi, 652.696,91 evra za škodo na zalogah in 1.653.092,80 evra za škodo zaradi izpada prihodka.

Skupna ocena škode (prvi in drugi poziv) znaša 384.556.865,83 evra za 1.239 oškodovancev, od tega 169.799.762,90 evra za škodo na strojih in opremi, 91.508.323,08 evra za škodo na zalogah in 123.248.779,85 evra za škodo zaradi izpada prihodka. 958 oškodovancev prejme 35.418.004,40 evra za predplačila v višini 10 % ocenjene škode. Za vseh 1.239 oškodovancev je predvideno izplačilo povračil v skupni višini 194.581.995,60 evra iz proračuna Republike Slovenije za leto 2024 in za leto 2025, ki se bodo oškodovancem izplačevala sproti, saj je točno določen odstotek financiranja dejanske škode. Oškodovanci bodo lahko prejeli povračila (vključno z zneskom že izplačanih povračil), in sicer 45 % (v kolikor oškodovanec škode ni imel zavarovane) ali 60 % (v kolikor je imel oškodovanec zavarovano škodo) dejanske škode.

Ministrstvo za gospodarstvo, turizem in šport je dne 14. 2. 2024 prejelo obvestilo Ministrstva za javno upravo o dodatnem oškodovancu, ki spada v pristojnost Ministrstva za gospodarstvo, turizem in šport, in sicer gre za zavod »Z.Z Stanislava, zavod za ohranjanje kulturne in naravne dediščine, rokodelske in domače obrti«, Kocbekova 1, 3342 Gornji Grad. Ocena škode pri oškodovancu Z.Z.Stanislava znaša 15.200,00 evrov, od tega znaša 12.000,00 evrov škoda na strojih in opremi, 1.700,00 evrov znaša škoda na zalogah in 1.500,00 evrov znaša škoda zaradi izpada prihodka.

Naknadno je Ministrstvo za gospodarstvo, turizem in šport iz seznama izločilo oškodovanca Šport klub AS, saj ne spada v pristojnost Ministrstva za gospodarstvo, turizem in šport, saj je organiziran kot društvo. Ocena škode pri oškodovancu Šport klub AS znaša 124.000,00 evrov, od tega znaša 120.000,00 evrov škoda na strojih in opremi, 1.000,00 evrov škoda na zalogah in 3.000,00 evrov škoda zaradi izpada prihodka.

Za vseh 1.239 oškodovancev je bilo predvideno izplačilo povračil v skupni višini 194.581.995,60 evra iz proračuna Republike Slovenije za leto 2024 in za leto 2025 (glede na podatke že izplačanih povračil v letu 2024 in predvidena izplačila povračil v letu 2025 pa bo za povračila zagotovljenih 114.779.689,59 evra), ki se bodo oškodovancem izplačevala sproti, saj je točno določen odstotek financiranja dejanske škode. Oškodovanci bodo lahko prejeli povračila (vključno z zneskom že izplačanih povračil), in sicer 45 % (v kolikor oškodovanec škode ni imel zavarovane) ali 60 % (v kolikor je imel oškodovanec zavarovano škodo) dejanske škode.

## 4.5 Ocena števila upravičencev do sredstev za odpravo posledic škode v gospodarstvu.

Tabela z višino priglašene škode po občinah je v prilogi Programa odprave posledic škode v gospodarstvu po poplavah v avgustu 2023. Skupno število oškodovancev je 1.239.

## 4.6 Ocena potrebnih sredstev za odpravo škode v gospodarstvu

Na podlagi 44.d člena ZOPNN se sredstva za izvajanje ukrepov iz Programa odprave posledic škode v gospodarstvu zagotovijo v višini 230.000.000,00 evrov, kar vključuje tako 35.418.004,40 evra predplačil (v letu 2023 so bila izplačana v višini 35.351.035,34 evra, v letu 2024 pa bo izplačano še predplačilo za oškodovanca KO-SI d.o.o. v višini 66.969,06 evra) in povračila, za katera se sredstva zagotavljajo v letu 2024 v skupni višini 194.581.995,60 evra. V letu 2024 so v finančnem načrtu Ministrstva za gospodarstvo, turizem in šport zagotovljene pravice porabe v višini 65.000.000,00 evrov na proračunski postavki 241062 Odprava posledic škode v gospodarstvu - naravne nesreče 4. 8. 2023. V okviru državnega proračuna se s prerazporeditvijo pravice porabe zagotovijo dodatna sredstva v višini 129.581.995,60 evra. V kolikor v letu 2024 ne bodo izvedena izplačila vseh povračil, se razlika prenese v prihodnje leto.

## 4.7 Finančna sredstva za izvedbo odprave posledic škode v gospodarstvu in proračunski viri

Na podlagi 44.a člena ZOPNN se za odpravo posledic škode v gospodarstvu za izvedbo Programa odprave posledic škode v gospodarstvu po poplavah v avgustu 2023 zagotovi na proračunski postavki 241062 Odprava posledic škode v gospodarstvu - naravne nesreče 4. 8. 2023 v finančnem načrtu Ministrstva za gospodarstvo, turizem in šport: V finančnem načrtu Ministrstva za gospodarstvo, turizem in šport so že zagotovljene pravice porabe v višini 65.000.000,00 evrov na proračunski postavki 241062 Odprava posledic škode v gospodarstvu - naravne nesreče 4. 8. 2023. V okviru državnega proračuna se s prerazporeditvijo pravice porabe zagotovijo dodatna sredstva v višini 129.581.995,60 evra. Skupaj je bilo predvidenih za povračila 194.581.995,60 evra iz proračuna Republike Slovenije. Glede na podatke že izplačanih povračil v letu 2024 in predvidena izplačila povračil v letu 2025 pa bo za povračila potrebnih 114.779.689,59 evrov.

|  |  |
| --- | --- |
| Opis postavke | Višina sredstev v letu 2024 in 2025 |
| (v evrih) |
| sredstva upravičencem na podlagi Programa odprave posledic škode v gospodarstvu po poplavah v avgustu 2023 (s spremembami) | 114.779.689,59 evra |

Izvajalec Programa odprave posledic škode v gospodarstvu po poplavah v avgustu 2023 je Ministrstvo za gospodarstvo, turizem in šport.

## 4.8 Način izplačila sredstev za odpravo posledic škode v gospodarstvu

Upravičence po Programu odprave posledic škode v gospodarstvu po poplavah v avgustu 2023 bo Ministrstvo za gospodarstvo, turizem in šport pozvalo, da v roku 30 dni pošljejo vlogo z izpolnjenim obrazcem in ustreznimi dokazili. Ministrstvo za gospodarstvo, turizem in šport lahko po potrebi rok za predložitev vlog in dokazil podaljša.

Sredstva bodo upravičencem, ki bodo škodo na strojih in opremi, zalogah oz. zaradi izpada prihodka prikazali z verodostojnimi dokazili na način, ki je predstavljen v Programu odprave posledic škode v gospodarstvu po poplavah v avgustu 2023, izplačana v letu 2024 po potrditvi višine sredstev za odpravo posledic naravne nesreče za posameznega upravičenca s strani Komisije za odpravo posledic škode v gospodarstvu. Odločbo o dodelitvi sredstev izda Ministrstvo za gospodarstvo, turizem in šport.

Če izračunana višina pomoči (odstotek od dejanske škode, to je 45 % dejanske škode v primeru, da škoda ni zavarovana oz. 60 % v primeru, da je škoda zavarovana) po vseh merilih preseže razpoložljiva sredstva Programa odprave posledic škode v gospodarstvu po poplavah v avgustu 2023 za leto 2024 (to je 194.581.995,60 evra), se ta program dopolni s potrebnimi dodatnimi sredstvi, ki se zagotovijo v dogovoru z Ministrstvom za finance v okviru proračuna Republike Slovenije za leto 2024.

# 5. OSTALI INTERVENTNI UKREPI

## 5.1 Odlog plačila kreditnih obveznosti javnim skladom (17. člen ZOPNN-F)

Skladno s 17. členom ZOPNN-F je Vlada Republike Slovenije omogočila dodaten ukrep, ki je namenjen zagotavljanju likvidnosti gospodarstva. Javni sklad, katerega ustanoviteljica je Republika Slovenija (v nadaljnjem besedilu: javni sklad), ki preko javnih razpisov ali javnih pozivov izvaja kreditiranje, lahko zaradi okoliščin, povezanih s posledicami poplav v avgustu 2023, odobri kreditojemalcu odlog plačila obveznosti iz kreditne pogodbe za največ 12 mesecev, če posamezne obveznosti iz kreditne pogodbe, za katero kreditojemalec zahteva odlog plačila, še niso zapadle v plačilo do dneva uveljavitve tega zakona. Gre za kredite Slovenskega podjetniškega sklada, Slovenskega regionalnega razvojnega sklada in Eko sklada za oškodovance iz gospodarstva.

Kreditojemalec naslovi na javni sklad vlogo za odlog plačila obveznosti iz kreditne pogodbe najpozneje do 31. decembra 2023. V vlogi mora kreditojemalec pojasniti, da zaradi okoliščin, povezanih s posledicami poplav v letu 2023, začasno ne more zagotavljati poplačila obveznosti po kreditni pogodbi.

Javni sklad in kreditojemalec se z aneksom h kreditni pogodbi dogovorita za čas trajanja odloga plačila obveznosti iz kreditne pogodbe, vendar največ za 12 mesecev. Odlog plačila lahko javni sklad izvede ne glede na določbe javnega razpisa ali javnega poziva, po katerem je bil kredit dodeljen. Odlog plačila pomeni prekinitev zapadlosti vseh obveznosti po kreditni pogodbi do izteka obdobja odloga.

Končni datum zapadlosti kreditne pogodbe se podaljša za čas trajanja odloga plačila, enako se podaljša zapadlost pogodbe, ki služi kot zavarovanje kreditne pogodbe. Odlog plačila ne vpliva na izračun višine posameznega obroka v skladu s kreditno pogodbo. Po izteku obdobja odloga plačila naslednji obrok zapade v plačilo v skladu z določbami aneksa h kreditni pogodbi z amortizacijskim načrtom, ki je priloga aneksa h kreditni pogodbi. Javni sklad in kreditojemalec pa se lahko dogovorita drugače.

Za veljavnost in učinke odloga plačila se razen sklenitve aneksa h kreditni pogodbi ne zahteva nobeno dodatno dejanje javnega sklada, ki izvede ukrep po tem zakonu, ali njegovih kreditojemalcev ali njihovih porokov, ne glede na drugačne določbe v kreditni pogodbi ali zakonih, ki se uporabljajo v zvezi s plačilom obveznosti iz kreditne pogodbe.

Javni sklad lahko kreditojemalcem, ki so bili v zamudi z izpolnjevanjem svojih obveznosti že pred poplavami v avgustu 2023, vendar ne več kot 90 dni, na podlagi vloge za reprogram kreditne pogodbe zapadle neporavnane obveznosti reprogramira tako, da se poveča višina posameznih obrokov.

Za kreditojemalce, ki opravljajo pridobitno dejavnost, se ukrep iz tega člena izvaja v skladu s priglašeno shemo po pravilu »de minimis«: »Odlog plačila obveznosti iz kreditnih pogodb SPSa zaradi okoliščin, povezanih s posledicami poplav v avgustu 2023« (št. priglasitve: M002-5523362-2023)

## 5.2 Likvidnostni krediti finančnih institucij (54. člen ZOPNN-F)

Skladno s 54. členom ZOPNN-F je omogočen ukrep likvidnostnih kreditov za odpravo posledic poplav v letu 2023 v gospodarstvu, in sicer se lahko sredstva iz četrtega odstavka 49. člena Zakona o pomoči gospodarstvu za omilitev posledic energetske krize (Uradni list RS, št. 163/22 in 15/23) (v nadaljnjem besedilu: ZPGOPEK) namenijo tudi za odpravo posledic poplav v letu 2023 v gospodarstvu. Prav tako se lahko sredstva iz drugega odstavka 50. člena ZPGOPEK namenijo tudi za odpravo posledic poplav v letu 2023 v gospodarstvu.

## 5.3 Predplačila gospodarstvu (18. člen ZOPNN-F)

Vlada je za preprečitev povečanja že nastale škode v gospodarstvu zaradi posledic poplav v avgustu 2023 odločila o dodelitvi predplačila sredstev gospodarstvu na podlagi predhodnega programa odprave posledic naravne nesreče, ki ga je pripravilo Ministrstvo za gospodarstvo, turizem in šport na podlagi predhodne ocene škode, za katero je pridobilo ocenjene podatke o oceni škode v gospodarstvu s strani oškodovancev.

Predplačilo sredstev se je dodelilo upravičencem, ki zaradi posledic naravne nesreče ne morejo poslovati ali imajo oteženo poslovanje na podlagi predhodnega programa odprave posledic naravne nesreče največ do višine 10 % predhodne ocene škode.

Predhodni program odprave posledic naravne nesreče vsebuje predhodno oceno škode pri posameznem upravičencu, predlog višine dodelitve sredstev posameznemu upravičencu ter predlog nujnih ukrepov pri odpravi posledic naravne nesreče. Predhodni program odprave posledic naravne nesreče postane sestavni del programa odprave posledic naravne nesreče iz 44.e člena zakona.

Prejemniki sredstev poročajo Ministrstvu za gospodarstvo, turizem in šport o porabi prejetih sredstev v 12 mesecih od prejema sredstev po predhodnem programu odprave posledic naravnih nesreč iz prejšnjega odstavka in sredstev po programu odprave posledic naravne nesreče. Poročilu morajo biti predložena ustrezna dokazila o porabi sredstev.

# 6. Shematski prikaz vseh ukrepov za gospodarstvo

Ukrepi za gospodastvo za odpravo posledic po poplavah v avgustu 2023, vključno z zavarovalninami in donacijami, ne smejo presegati 100 % dejanske škode. V nadaljevanju so v tabeli prikazane vrste škode in ukrepi za njihovo odpravo.

|  |  |  |  |  |  |
| --- | --- | --- | --- | --- | --- |
| **UKREPI ZA ODPRAVO POSLEDIC POPLAV V AVGUSTU 2023** | | | | | |
| **Ministrstvo za gospodarstvo, turizem in šport (MGTŠ)** | | **Ministrstvo za delo, družino, socialne zadeve in enake možnosti (MDDSZ)** | | **Ministrstvo za naravne vire in prostor (MNVP)** | |
| **Vrsta škode:**  **ŠKODA NA STROJIH IN OPREMI, ZALOGAH IN IZPAD PRIHODKA**  **(100 %)** | **UKREP** | **Vrsta škode: ŠKODA ZARADI IZPADA DELA (STROŠEK DELA)**  **(100%)** | **UKREP** | **Vrsta škode: ŠKODA NA POSLOVNIH OBJEKTIH**  **(100%)** | **UKREP** |
| **45% oz. 60% dejanske škode** | **Predplačila 10 % ocene škode (18. člen ZOPNN-F)** | 80% oz. 100% | Subvencija čakanja na delo doma, 80 % povračilo nadomestila plače (35. člen ZOPNN-F) | Do 30 oz. do 40 % dejanske škode | Povračilo za obnovo objektov za opravljanje dejavnosti (23. člen ZOPNN) |
| **Povračila 45% oz. 60% dejanske škode (44.f člen ZOPNN)** | 100 % povračilo nadomestila plače zaradi višje sile (23. člen ZOPNN-F) |
| 100 % povračilo plače za odpravljanje posledic pri delodajalcu (141. člen ZIUOPZP\*) |
| **55% oz. 40% dejanske škode** | **Zavarovalnina** | 0 oz. 20% | Zavarovalnine | 60 oz. 70 % ali več | Zavarovalnine |
| **Donacije** | Donacije | Donacije |
| **Odlog plačila kreditnih obveznosti SPS, SRRS, Eko sklada (17. člen ZOPNN-F)** | Sredstva delodajalcev, ki presegajo kvoto zaposlenih invalidov, invalidska podjetja in zaposlitveni centri (103. člen ZIUOPZP\*) | Izplačilo nadomestila za uporabo stavbnega zemljišča s strani občine (120. člen ZIUOPZP\*) |
| **Ugodni krediti SPS in SRRS (prvi odstavek 54. člena ZOPNN-F)** |  |  |  |  |
| **Krediti SID banke (drugi odstavek 54. člena ZOPNN-F)** |  |  |  |  |
| **Finančni inženiring SID banke (44.h člen ZOPNN)** |  |  |  |  |

\*Zakon o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. [95/23](http://www.uradni-list.si/1/objava.jsp?sop=2023-01-2670), ZIUOPZP)

Ministrstvo za gospodarstvo, turizem in šport, Ministrstvo za delo, družino, socialne zadeve in enake možnosti in Ministrstvo za naravne vire in prostor izvajajo ukrepe za pomoč gospodarstvu po poplavah v avgustu 2023. Vsako navedeno ministrstvo pokriva določeno področje (zgornja tabela), ki vsako posebej predstavlja 100 % dejanske škode in izvaja ukrepe.

Ministrstvo za gospodarstvo, turizem in šport ugotavlja 100 % dejanske škode na podlagi cenilnih zapisnikov (za škodo na strojih in opremi in za škodo na zalogah) in potrjenega obrazca s strani pooblaščenih računovodij za škodo zaradi izpada prihodkov. V okvir te 100 % dejanske škode se štejejo vsa sredstva, ki jih prejme upravičenec: predplačila, povračila škode, izračunana državna pomoč pri odlogih plačil kreditnih obveznosti javnim skladom, izračunana državna pomoč pri kreditih Slovenskega podjetniškega sklada (SPS), Slovenskega regionalno razvojnega sklada (SRRS), Eko sklada in SID banke za namene odprave škode v gospodarstvu, zavarovalnine in donacije. V primeru, da bi prejeta sredstva presegla 100 % dejanske škode, se zmanjša znesek povračila škode v gospodarstvu po Programu odprave posledic škode v gospodarstvu po poplavah v avgustu 2023.

# 7. Varovanje osebnih podatkov in poslovna skrivnost

Varovanje osebnih podatkov bo zagotovljeno v skladu z veljavno zakonodajo, ki ureja varovanje osebnih podatkov, vključno z Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119 z dne 4. 5. 2016, str. 1) in Zakonom o varstvu osebnih podatkov (Uradni list RS, št. 163/22).

Vsi podatki iz vlog oškodovancev, ki se odprejo, so informacije javnega značaja, razen tistih podatkov, ki jih oškodovanec posebej označi, in sicer poslovne skrivnosti, osebnih podatkov in drugih izjem iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZdavP-2, 23/14, 50/14, 19/15 – odl. US, 102/15, 7/18 in 141/22, v nadaljnjem besedilu: ZDIJZ), ki niso javno dostopne in tako ne smejo biti razkrite oz. dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Oškodovanec mora pojasniti, zakaj posamezen podatek ne sme biti dostopen javnosti kot informacija javnega značaja. Če oškodovanec ne označi in razloži takšnih podatkov v vlogi, bo ministrstvo lahko domnevalo, da vloga po stališču oškodovanca ne vsebuje poslovnih skrivnosti in drugih izjem iz 6. člena ZDIJZ.

Namen obdelave osebnih podatkov, ki jih Ministrstvu za gospodarstvo, turizem in šport posredujejo oškodovanci, je izvedba programa odprave posledic škode v gospodarstvu, vodenje podatkov, evidenc, analiz in drugih zbirk za ministrstvo in nadzorne organe in sicer o izvedbi Programa odprave posledic škode v gospodarstvu po poplavah v avgustu 2023 in o izvajanju odločbe/sklepa. Nadalje je namen obdelave osebnih podatkov tudi izdelava študij in vrednotenj, sodelovanje in priprava oziroma izdelava vlog v postopkih pred pristojnimi organi (postopki pred sodnimi, preiskovalnimi ali drugimi pristojnimi organi). Osebni podatki se bodo obdelovali tudi za namene učinkovitega delovanja informacijskih sistemov ali pripomočkov, ki jih uporablja ali jih je dolžno uporabljati ministrstvo.

Podatki o odločbah o odobritvi sredstev, za katere je tako določeno s predpisi ali, ki so javnega značaja, se bodo objavili. Objavljeni bodo podatki o upravičencu, ki bodo obsegali navedbo upravičenca, vrsto in čas naravne nesreče, občino upravičenca in znesek javnih virov za odpravo posledic škode. Objave podatkov o naravni nesreči in upravičencih do sredstev bodo izvedene v skladu z ZDIJZ.



|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| F. Povrnjena škoda s strani zavarovalnice | |  | |  | |  | |  |  |
| **G. Maksimalna možna višina povračila z upoštevano povrnjeno škodo s strani zavarovalnice** | |  | |  | |  | |  |  |
| H. Prejeto predplačilo | |  | |  | |  | |  |  |
| **I. Maksimalna možna višina povračila z upoštevano povrnjeno škodo s strani zavarovalnice in predplačilom** | |  | |  | |  | |  |  |
| J. Krediti - SID banka | | | | | | | |  |  |
| K. Krediti - Slovenski podjetniški sklad | | | | | | | |  |  |
| L. Krediti – Ribniški sklad | | | | | | | |  |  |
| M. Moratorij na obstoječe kredite - Ribniški sklad | | | | | | | |  |  |
| N. Moratorij na obstoječe kredite - Eko sklad | | | | | | | |  |  |
| O. Moratorij na obstoječe kredite - Slovenski podjetniški sklad | | | | | | | |  |  |
| P. Donacije | | | | | | | |  |  |
| **Q. Maksimalna možna višina povračila z upoštevano povrnjeno škodo s strani zavarovalnice, predplačilom in drugimi sredstvi, prejetimi za odpravo škode** | | | | | | | |  |  |
| \* Osnova za povračilo škode je dejansko nastala škoda. | | | | | | | | |  |
| \*\* 50%, če kategorija škode ni zavarovana oz. 60%, če je kategorija škode zavarovana | | | | | | | | |  |
|  |  |  |  |  |  |  |  |  |  |
| **ŠKODA ZARADI IZPADA PRIHODKA (v EUR) -** za gospodarske družbe in zadruge | | | | | | | | | |
| **Št. mesecev pred nastankom škode** | **DODANA VREDNOST [1] = [2]-[3]-[4]** | **KOSMATI DONOS OD POSLOVANJA  (AOP 126) [2]** | **Stroški blaga, materiala in storitev  (AOP 128) [3]** | **Drugi poslovni odhodki (AOP 148) [4]** |  |  |  |  |  |
| **1** |  |  |  |  |  |  |  |  |  |
| **2** |  |  |  |  |  |  |  |  |  |
| **3** |  |  |  |  |  |  |  |  |  |
| **4** |  |  |  |  |  |  |  |  |  |
| **5** |  |  |  |  |  |  |  |  |  |
| **6** |  |  |  |  |  |  |  |  |  |
| **7** |  |  |  |  |  |  |  |  |  |
| **8** |  |  |  |  |  |  |  |  |  |
| **9** |  |  |  |  |  |  |  |  |  |
| **10** |  |  |  |  |  |  |  |  |  |
| **11** |  |  |  |  |  |  |  |  |  |
| **12** |  |  |  |  |  |  |  |  |  |
| **SKUPAJ** |  |  |  |  |  |  |  |  |  |
| **Povprečje\*** |  |  |  |  |  |  |  |  |  |





|  |  |
| --- | --- |
|  |  |
| (Žig in podpis pooblaščenega računovodje) | | |
|  |  |

|  |
| --- |
| Izjava odgovorne osebe oškodovanca s katero:  a) jamči, da so vsi podatki, navedeni v obrazcu resnični in točni,  b) dovoljuje uporabo osebnih podatkov, navedenih v obrazcu, za namene pridobitve sredstev za odpravo posledic naravne nesreče,  c) dovoljuje preverjanje vseh relevantnih in tudi osebnih podatkov pri zavarovalnicah,  d) jamči, da bo v primeru navedbe neresničnih podatkov, podvajanja podatkov ali namernih napak oškodovanec vrnil pridobljena sredstva s pripadajočimi obrestmi v zahtevanem roku,  e) jamči, da bo omogočil morebitni kontrolni pregled na osnovi vložene vloge vsem osebam, ki jih bo pooblastila Komisija za odpravo posledic škode v gospodarstvu in  f) potrjuje v tem obrazcu navedeni e-naslov kot naslov za elektronsko vročanje. |

|  |  |  |  |  |  |
| --- | --- | --- | --- | --- | --- |
|  |  |  |  |  |  |
|  |  |  |  |  |  |
|  |  |  |  |  |  |
| (Žig in podpis odgovorne osebe) | | | | | |

|  |
| --- |
| Priloge:  - Cenilno poročilo, potrjeno s strani sodnega cenilca ustrezne stroke ali pooblaščenega ocenjevalca vrednosti Slovenskega inštituta za revizijo ali zavarovalniškega cenilca (kadar gre za škodo na strojih, opremi oz. zalogah). Cenilno poročilo mora biti izdelano skladno z Uredbo o metodologiji za ocenjevanje škode (Uradni list RS, št. 67/03, 79/04, 33/05, 81/06 in 68/08).  - Kopije morebitnih zavarovalnih polic, za zavarovanja sklenjena pri tujih zavarovalnicah, ki nimajo sedeža ali podružnice v Republiki Sloveniji in potrdilo o izplačilu zavarovalnine. |

1. Prečiščena različica Pogodbe o EU, kakor je bila spremenjena z Lizbonsko pogodbo, ki je začela veljati 1. 12. 2009. ( <https://eur-lex.europa.eu/legal-content/SL/TXT/?uri=CELEX:12012E/TXT>)). [↑](#footnote-ref-1)
2. <https://eur-lex.europa.eu/legal-content/SL/TXT/?uri=CELEX%3A32014R0651> [↑](#footnote-ref-2)
3. Zneski temeljijo na podatkih poslovnega izida, obrazca prijave ali drugih dokazil za 12 mesecev pred nesrečo. Če je podjetje pred nesrečo poslovalo manj kot 12 mesecev, se povprečna mesečna dodana vrednost izračuna na podlagi podatkov iz izkaza poslovnega izida ali drugih dokazil za obdobje poslovanja podjetja. [↑](#footnote-ref-3)